
E L Ő T E R J E S Z T É S

Sülysáp Város Önkormányzata Képviselő-testületének

2016. január 21-én tartandó munkaterv szerinti ülésére

12. napirendhez

Tárgy: Rendeletalkotás a 2016. évi igazgatási szünetről
Tisztelt Képviselő-testület!

A közszolgálati tisztviselőkről szóló 2011. évi CXCIX. törvény (Kttv.) 232. § (3) bekezdése szerint a képviselő-testület – a Kormány ajánlásának figyelembevételével – a rendes szabadság kiadására igazgatási szünetet rendelhet el. Az ilyen módon kiadott rendes szabadság nem haladhatja meg a köztisztviselő adott évre megállapított alapszabadságának a háromötödét (15 nap), azonban az igazgatási szünet időszaka alatt az esedékessége évében ki nem adott szabadság teljes egésze kiadható.

A 30/2012. (III. 7.) Korm. rendelet 13-15. §-a szerint 13. § az igazgatási szünet időtartama nyáron öt egybefüggő naptári hét, amely augusztus 20-át közvetlenül követő vasárnapig tart, télen két egybefüggő naptári hét, amely január 1-jét közvetlenül követő vasárnapig tart.
A munkáltató az igazgatási szünet időszakára figyelemmel határozza meg a szabadságolási terv alapján kiadásra kerülő szabadságot. Az igazgatási szünet időszaka alatt az esedékessége évében ki nem adott szabadság teljes egésze kiadható.

Az államigazgatási szerv hivatali szervezetének vezetője az igazgatási szünet alatt a szabadságot úgy adja ki, hogy biztosítsa a zavartalan ügymenetet és feladatellátást, valamint a lakossági ügyfélszolgálattal rendelkező szervek esetében a folyamatos feladatellátást.
A Kormány a Kttv. 232. § (3) bekezdése alapján a helyi önkormányzat képviselő-testülete számára ajánlja igazgatási szünet elrendelése esetén az e rendeletben foglaltak figyelembevételét.

Mivel pedig a szabadságolási tervet február végéig kell elkészíteni, szükséges, hogy az erről való rendelkezések idejében megszülessenek.

Téli igazgatási szünetet már többször elrendelt a Képviselő-testület, azonban nyári igazgatási szünet először a 2015-ös évben volt. A tapasztalat szerint az ügyfeleknek még újdonságként hatott a nyári bezárás, mindazonáltal nem adódott ebből jelentős probléma, és hosszútávon megfelelő módon kialakítható ennek a gyakorlata, különösen, hogy egyre inkább minden igazgatási szervnél bevezetésre kerül. 
Viszont idén csak egy másfélhetes nyári bezárást javasolok, mivel ez az intervallum az ügymenethez és a kollégák nyári szabadságigényéhez is rugalmasabban illeszkedik.
Minderre való tekintettel a következő időszakokra javasolom az igazgatási szünet elrendelését:

· nyári igazgatási szünet: 2016. július 25. – 2016. augusztus 2. (7 munkanap)

· téli igazgatási szünet: 2016. december 21. – 2017. január 2. (8 munkanap)

A szükséges pénzügyi, anyakönyvi és önkormányzati ügyek ezekben az időszakokban is intézésre kerülnek, mint az eddigiekben is.

Kérem az előterjesztés szíves megtárgyalását és elfogadását.
Sülysáp, 2016. január 14.

dr. Tóth Krisztina s.k.


jegyző
MELLÉKLET

Sülysáp Város Önkormányzata Képviselő-testületének

…/2016. (...) önkormányzati rendelete

a 2016. évi igazgatási szünet elrendeléséről
Sülysáp Város Önkormányzatának Képviselő-testülete az Alaptörvény 32. cikk (1)-(2) bekezdésével, a Magyarország helyi önkormányzatairól szóló 2011. évi CLXXXIX. törvény 42. § 1. pontja, valamint a közszolgálati tisztviselőkről szóló 2011. évi CXCIX. törvény 232. § (3) bekezdésével kapott felhatalmazással, illetve feladatkörében a következőket rendeli el:
1. § E rendelet hatálya a Sülysápi Polgármesteri Hivatalra (a továbbiakban: Polgármesteri Hivatal) és az ott foglalkoztatott munkavállalókra terjed ki. 

2. § (1) A Polgármesteri Hivatal 2016. július 25. – 2016. augusztus 2. (nyári igazgatási szünet) és 2016. december 21. – 2017. január 2. (téli igazgatási szünet) igazgatási szünetet tart.

(2) Az igazgatási szünet idejére a munkavállalók részére rendes szabadságot kell kiadni oly módon, hogy halaszthatatlan ügyekben biztosított legyen a feladatellátás.
(3) A (2) bekezdésben foglaltak betartásáról, valamint a lakosság és az érintett társszervek tájékoztatásáról a jegyző gondoskodik.

3. § Ez a rendelet a kihirdetése napját követő napon lép hatályba, és 2017. január 3-án hatályát veszti.

Sülysáp, 2016. január 21.

Horinka László
dr. Tóth Krisztina

polgármester
jegyző

